U-I-286/02
Natisni
Opravilna št.:
U-I-286/02
Datum odločitve:
11. 12. 2003
ECLI:
ECLI:SI:USRS:2003:U.I.286.02
Akt:
Odlok o prostorskih ureditvenih pogojih za turistično stanovanjsko območje Metropol planske celote T 5/19 v Portorožu (Uradne objave, št. 13/89 in 24/94)

Urbanistična informacija Občine Piran št. 35004-199/01 z dne 17. 6. 2002
Izrek:
Pobuda za začetek postopka za oceno ustavnosti in zakonitosti Odloka o prostorskih ureditvenih pogojih za turistično stanovanjsko območje Metropol planske celote T 5/19 v Portorožu (Uradne objave, št. 13/89 in 24/94) se zavrne.

Pobuda za začetek postopka za oceno ustavnosti in zakonitosti urbanistične informacije Občine Piran št. 35004-199/01 z dne 17. 6. 2002 se zavrže.
Evidenčni stavek:
Samo to, da načrtovana ureditev iz odloka o prometni ureditvi še ni izvedena, ne more biti razlog za njegovo izpodbijanje.
Ustavno sodišče v postopku za oceno ustavnosti in zakonitosti predpisov ne more presojati posamičnih aktov (urbanistična informacija).
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.

1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
Pravna podlaga:
Člen 25, 26.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Jožica in Otedo Černič, Portorož
Datum vloge:
22. 7. 2002
Vrsta odločitve:
sklep
Vrsta rešitve:
zavrnitev
Dokument:
US22906
Dokument v PDF obliki:
U-I-286-02.pdf
116 KB
Prenesite datoteko
U-I-286/02-11
11. 12. 2003
SKLEP
Ustavno sodišče je v postopku za preizkus pobude Jožice Černič in Oteda Černiča, ki ju zastopa Dušan Puh, vsi iz Portoroža, na seji dne 11. decembra 2003
sklenilo:
1. Pobuda za začetek postopka za oceno ustavnosti in zakonitosti Odloka o prostorskih ureditvenih pogojih za turistično stanovanjsko območje Metropol planske celote T 5/19 v Portorožu (Uradne objave, št. 13/89 in 24/94) se zavrne.
2. Pobuda za začetek postopka za oceno ustavnosti in zakonitosti urbanistične informacije Občine Piran št. 35004-199/01 z dne 17. 6. 2002 se zavrže.
Obrazložitev
1. Pobudnika izpodbijata Odlok o prostorskih ureditvenih pogojih za turistično stanovanjsko območje Metropol planske celote T 5/19 v Portorožu (v nadaljevanju Odlok). Navajata, da Odlok sicer v 10. členu predvideva ureditev prometa na območju kjer živita, saj načrtuje izgradnjo podzemnih povezav med hoteli Metropol, Roža, Vesna in Lucija. Ker naj do te gradnje ne bi prišlo, promet na njunem območju povzroča neznosen hrup in koncentracijo izpušnih plinov. Pobudnika navajata, da je Občina prodala v neposredni bližini njunega stanovanjsko poslovnega objekta gradbeni parceli, ki nimata urejenega dostopa. Menita, da je Odlok zato v neskladju z 9., 33. in 72. členom Ustave ter z 21. členom Zakona o lokalni samoupravi (Uradni list RS, št. 72/93 in nasl. - ZLS).
Izpodbijata tudi urbanistično informacijo štev. 35004-199/2001 z dne 17. 6. 2002, ker bi morebitna gradnja na njunem območju povečala škodljive vplive na okolje. Po Ustavi naj bi uživanje lastnine zagotavljalo njeno gospodarsko, socialno in ekološko funkcijo, torej drugim ne sme povzročati škode.
2. Odlok prometno ureditev ureja v 10. členu. Samo to, da načrtovana ureditev še ni izvedena, ne more biti razlog za njegovo izpodbijanje. Glede predvidene gradnje na sosednjih parcelah bosta pobudnika lahko svoje pravne koristi varovala v postopku izdaje gradbenega dovoljenja. Zato je Ustavno sodišče pobudo kot očitno neutemeljeno zavrnilo.
3. Urbanistična informacija je potrdilo iz uradne evidence o namenski rabi prostora, lokacijskih in drugih pogojih, ki jih določa izvedbeni prostorski akt. Ker Ustavno sodišče v postopku za oceno ustavnosti in zakonitosti predpisov ne more presojati posamičnih aktov, je pobudo v tem delu zavrglo.
4. Ustavno sodišče je sprejelo ta sklep na podlagi drugega odstavka 26. člena in 25. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednica dr. Dragica Wedam Lukić ter sodnice in sodniki dr. Janez Čebulj, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić